RESOLUCIÓN do 24 de xaneiro de 2006 pola que se convocan probas de selección de alumnos para a promoción 2006/2008, para a Sección de Especialización da Escola de Altos Estudos Musicais (EAEM).
INSTITUTO GALEGO DAS ARTES ESCÉNICAS E MUSICAIS — III. OUTRAS DISPOSICIÓNS — 21/02/2006

O Decreto 270/1997 do 18 de setembro, polo que se crea a Escola de Altos Estudos Musicais de Galicia (DOG nº 191, do 3 de outubro) recolle, dentro do funcionamento da escola, a Sección de Especialización. Nesta sección preténdese achegar e achegar ao panorama dos estudos musicais na Comunidade Autónoma de Galicia a oportunidade de perfeccionamento instrumental dos xoves e descoñecidos valores, como un medio para acadar un maior perfeccionamento nas súas distintas especialidades mediante a formación individualizada de cara á súa integración profesional ao máis alto nivel.
Con esta finalidade, o IGAEM convoca probas para a admisión e selección de alumnos, de cara á promoción 2006/2008, e conforme coas seguintes bases:
1. Consonte co Decreto 270/1997, do 18 de setembro, polo que se crea a Escola de Altos Estudos Musicais de Galicia, e segundo se sinala no artigo 6 do citado decreto, convócanse probas para elaborar e confeccionar listas na sección de especialización, co fin de cubrir as prazas de alumnos activos dispoñibles, en función das posibilidades e necesidades da escola, nas seguintes especialidades:
ViolínViolaViolonchelo
ContrabaixoÓboeFrauta
ClarineteFagotTrompa
TrompetaPercusiónTrombón
2. A escola manterá un mínimo de 30 prazas de alumnos activos. Aqueles que, reunindo os requisitos para formar parte do alumnado da escola, non acaden a puntuación necesaria para seren alumnos activos, pasarán a integrar unha lista de espera, que terá un período de validez dun ano. Todos/as os/as admitidos/as nas listas terán dereito á asistencia gratuíta ás clases e cursos maxistrais que organice a escola.
3. Terán preferencia para optar a estas prazas nas listas aqueles músicos galegos ou residentes en Galicia, menores de 25 anos de idade, que estean en posesión do título de Grao Superior de Conservatorio e os que acrediten, a xuízo do tribunal, un nivel suficiente no dominio instrumental.
4. O programa terá unha duración total de dous anos, dividido en dous períodos anuais, desde o 1 de outubro de 2006 ata o 30 de xuño de 2008, segundo o calendario que se estableza por parte da dirección da escola. Excepcionalmente, poderase engadir un terceiro período.
Todos/as os/as alumnos/as activos deberán pasar un exame ao remate do primeiro ano, como requisito imprescindible para poder cursar o segundo. O tribunal de valoración desta proba será designado pola dirección do centro. Ao finalizar o segundo curso haberá un exame final.
5. A condición de alumno da Escola de Altos Estudos Musicais de Galicia, Sección de Especialización, non supón pagamento ou aboamento ningún por dereitos de matrícula ou similar.
6. As solicitudes desta convocatoria poderán presentarse, segundo o modelo anexo, ata o día 17 de abril de 2006 no Rexistro do IGAEM (rúa Vesada s/n, San Lázaro, CP 15703 de Santiago de Compostela), ben persoalmente, ben por calquera dos medios establecidos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Quen opte por presentar a súa solicitude nun rexistro diferente ao do IGAEM, deberá comunicalo por telegrama ou fax dentro de prazo, e deberá así mesmo anunciar o envío da solicitude mediante fax, telefax ou telegrama no mesmo día da súa remisión. Sen a concorrencia de ambos os dous requisitos non será admitida a solicitude, de ser recibida no IGAEM con posterioridade á data de remate do prazo.
As solicitudes irán acompañadas da seguinte documentación:
-Dúas copias das obras que se interpretarán libremente (coa parte de piano, se a tivese, para o pianista acompañante).
-Fotocopia do título de grao medio ou superior ou da certificación de estudos correspondente, ou declaración persoal deste.
-Fotocopia do DNI, NIF ou equivalente.
-Curriculum vitae e fotocopia da documentación acreditativa dos méritos que se aleguen.
-Fotocopia do certificado de residencia ou declaración persoal deste.
-Unha fotografía tamaño carné.
Soamente se pedirán documentos orixinais ou compulsados aos alumnos que superen as probas no momento de formalizar a súa matrícula, sendo entón imprescindible a súa presentación.
7. Rematado o prazo de presentación de solicitudes, será publicada unha relación provisional de admitidos no taboleiro de anuncios do IGAEM e no da EAEM. Establecerase un prazo de 5 días hábiles para que os aspirantes emenden a falta de documentación preceptiva.
8. O tribunal que efectuará a selección dos candidatos estará constituído do xeito seguinte:
Presidente: o director da escola.
Vogais: o xerente do IGAEM ou a persoa na que delegue, o xefe de estudos da escola e cando menos un membro do claustro, de acordo coas correspondentes especialidades, e actuando como secretario, con voz e sen voto, un membro do cadro de persoal administrativo do IGAEM.
A composición do tribunal darase a coñecer no momento de publicarse as listas de aspirantes admitidos/as. O tribunal quedará validamente constituído coa asistencia de polo menos a metade máis un dos seus membros e a asistencia do secretario.
Os membros do tribunal puntuarán a cada aspirante de 0 a 10, e a suma total será dividida polo número de asistentes, sendo o resultado final a puntuación definitiva.
9. As probas terán lugar os días 6 e 7 de maio de 2006 na Escola de Altos Estudos Musicais, sita na Finca Vista Alegre, rúa das Salvadas, s/n.
10. Contidos das probas:
Violín.
1. Dous movementos dun concerto de Mozart ou dous movementos dunha partita de Bach.
2. Obra de libre elección.
Viola.
Dúas obras de diferentes estilos, a libre elección do candidato.
Violonchelo.
1. Dous movementos contrastados dunha das seis suites de Bach.
2. Estudo ou capricho para violonchelo só de certa dificultade técnica.
3. Unha obra de libre elección.
Contrabaixo.
1. Escala e arpexo de dúas ou tres oitavas na tonalidade da obra elixida no punto 3.
2. Un estudo de libre elección.
3. Dous movementos contrastados dunha sonata barroca ou un concerto clásico de libre elección.
Frauta.
1. Sonata para frauta soa en la menor de J.S. Bach: Allemande e Sarabande.
2. Segundo movemento do Concerto en Re Maior de W. A. Mozart.
Óboe.
1. Sonata de Saint-Saens.
2. Concerto de Mozart. Primeiro movemento con cadencia e segundo movemento.
Clarinete.
1. Estudo Primo de Donizetti. Edicións Ricordi.
2. Unha obra que se elixirá entre:
a) Concerto de Mozart. Exposición do movemento 1º.
b) Morceau de Salón. J. W. Kalliwoda. Ed. J & W Chester.
c) Fantasía da ópera La Traviatta. Verdi (Donato Loureglio). Ed. J & W Chester.
d) Concerto Op. 36. Franz Krommer.
Fagot.
Concerto de Mozart, K 191 en Si b, ou outra obra a libre elección do candidato.
Trompeta.
1. Concerto en Mi b, de J. Haydn. 1º tempo (sen cadencia) e 2º tempo. Con trompeta en Si b.
2. Un estudo de libre elección dos 14 estudos característicos de Arbán.
Trompa.
1. Un estudo de Kopprash ou Kling.
2. Un primeiro movemento de Concerto de Mozart.
Trombón.
Dúas obras contrastadas de libre elección do candidato. Exemplos: 1º e 2º tempo do Concerto de David ou ben un estudo de Bordogni (Rochut) e un estudo de Bleger ou Koprash.
Percusión.
1. Timbais:
-Sinfonía nº 1 de Beethoven: segundo movemento desde 12 compases antes de C ata C e terceiro movemento (menuetto) desde 1 compás antes de A ata 1 compás antes do trío (compás nº 79).
-Sinfonía nº 9 de Beethoven, desde o principio ata 5 compases despois da A.
2. Caixa. Elixirase un dos seguintes estudos:
-Six Unaccompanied Solos. M. Colgras, estudo nº 1.
-Portraits in Rhythm. A. J. Cirone, estudo nº 13.
-Douze études pour Caisse Claire. J. Deleclusse, estudo nº 1.
-Ensaios Orquestrais para Percusión. Ramada/Soria. Tamburossini.
3. Láminas. A libre elección do aspirante, interpretarase unha peza ou movemento de similares características ás expostas na seguinte lista:
-Partita III, Bach, preludio.
-Suites de Bach, 1, 2, 3, 4 preludio.
-Concertino para Marimba, P. Crestón, primeiro movemento.
-Estudio en Do M de Musser.
-Estudio de P. Smadbec nº 1.
O día 27 de abril de 2006 serán expostos no taboleiro de anuncios do IGAEM e no da EAEM os horarios das probas para cada un dos instrumentos. Os aspirantes deberán estar no lugar da proba media hora antes da súa convocatoria e co seu DNI/NIF.
11. Os alumnos seleccionados como activos terán dereito a recibir clases individuais, clases de música de cámara, de práctica orquestral, clases teóricas, maxistrais e cursiños con cargo do profesorado estable ou convidado da escola.
12. A aceptación da praza levará consigo, por parte do beneficiario, o cumprimento das seguintes obrigas:
a) Asistir ás clases e aos ensaios individuais e colectivos que figuren nos plans de estudos, cumprindo o horario e calendario fixado pola dirección da escola.
b) Formar parte das agrupacións que na escola se lle asignen.
c) Participar no programa de actuacións públicas que sexan levadas a cabo, renunciando a calquera contraprestación económica, dereitos de gravación e retransmisión de son ou imaxe dos actos da escola, mesmo para a súa comercialización, sendo discrec
cionalidade da dirección desta seleccionar aos alumnos que considere axeitados para o seu desenvolvemento.
d) Comportarse coa disciplina e corrección debidas.
e) A aceptación de todas as demais obrigas e deberes que figuran no Regulamento de réxime interno da Escola de Altos Estudos Musicais de Galicia.
13. Será causa de suspensión temporal ou definitiva da condición de alumno ou bolseiro, segundo os casos:
a) A renuncia por parte do interesado.
b) O incumprimento das obrigas anteriormente establecidas e reflectidas no Regulamento de réxime interno da EAEM.
c) A non superación do exame ao remate do primeiro período anual.
A resolución de suspensión temporal ou definitiva será adoptada pola Comisión Técnica da EAEM.
14. Aqueles alumnos activos que o soliciten na súa instancia poderán optar a unha bolsa de axuda para sufragar os gastos de desprazamento, mantenza e aloxamento derivados da súa permanencia na escola.
A adxudicación destas bolsas se fará automaticamente, unha vez coñecida a relación dos alumnos seleccionados, os seus méritos e a súa solicitude; debendo seguir, en todo caso, os criterios de adxudicación que de seguido se detallan, e estando sempre supeditada a concesión da bolsa á existencia de crédito axeitado e suficiente na partida orzamentaria correspondente do presente exercicio de gastos do IGAEM e do exercicio de 2007.
A condición de alumno pode ser independente da de bolseiro.
15. Os alumnos que soliciten bolsa, unha vez que lles sexa comunicada a súa admisión como alumnos da escola, deberán presentar os seguintes documentos:
-Fotocopia do libro de familia completo.
-Documento/certificado bancario no que consten os vinte díxitos da conta bancaria. O solicitante debe ser titular da conta que lle facilite á EAEM.
-Fotocopia da declaración da renda da unidade familiar do ano 2005.
-No caso de non estar obrigada a unidade familiar a facer a declaración da renda, deberá achegar os certificados de retencións das empresas onde se realizasen traballos ao longo de 2005 de todos os membros da unidade familiar. Considérase o lugar de residencia da unidade familiar o seu enderezo fiscal.
-En todo caso, o solicitante que teña ingresos propios (e que non teña obriga de facer declaración da renda) deberá achegar certificados de retencións das empresas onde se desenvolvesen traballos desempeñados por este ao longo de 2005.
Criterios de adxudicación das bolsas de estudos:
-Para estes efectos, fixarase como criterio excluínte para a concesión destas bolsas a residencia fiscal da unidade familiar dentro do concello de Santiago de Compostela, así como os solicitantes que teñan a súa residencia fiscal nunha distancia inferior a 15 km do concello de Santiago de Compostela. Este criterio adóptase tendo en conta que o destino das bolsas é sufragar os gastos derivados dos desprazamentos, mantenza e aloxamento por asistencias ás clases, ensaios e actuacións públicas dos alumnos.
-Así mesmo, o importe dos ingresos por membro da unidade familiar calcularase, considerando a este respecto como numerador a base liquidable do IRPF correspondente ao ano 2005 ou, se é o caso, os certificados de retencións presentados; en concepto de denominador establecerase o número de membros da unidade familiar (conformada exclusivamente polos pais e os fillos con dereito a dedución).
-Non se considerarán como membros da unidade familiar, para estes únicos efectos, os ascendentes con dereito a dedución que figuran nas declaracións do IRPF, dado que segundo o actual sistema da Seguridade Social, todos eles están a percibir unha pensión que non obstante non se ve reflectida nos ingresos das ditas declaracións do IRPF.
-Tampouco se terán en consideración -e non se computarán como ingresos propios do solicitante da bolsa- o desfrute por parte do alumno de bolsa ou axuda de estudos concedida para estudos regulamentados.
-Tendo en conta o importe máximo orzamentado asignado do exercicio de gastos do IGAEM ás citadas axudas escolares, así como as súas posibilidades de liquidez, concederase unha bolsa a todos/as os/as solicitantes que non superen o importe de 9.000 A de renda per capita da unidade familiar.
16. Esta convocatoria e cantos actos administrativos se deriven dela e da actuación do tribunal seleccionador poderán ser impugnados nos casos e na forma establecida pola Lei 30/1992, do 26 novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, podendo interpoñer contra esta resolución recurso de alzada ante a conselleira de Cultura e Deporte da Xunta de Galicia, no prazo dun mes contado desde o día seguinte ao da publicación deste anuncio no DOG, ou ben recurso contencioso-administrativo ante a xurisdición contencioso-administrativa no prazo de dous meses, contados desde o día seguinte á inserción deste anuncio no DOG.
Disposicións adicionais
Primeira.-Sen prexuízo das facultades que teñan atribuídas outros órganos da Administración do Estado ou da Comunidade Autónoma, a Xerencia do IGAEM e, por delegación desta, a Comisión Técnica da EAEM, levarán a cabo as funcións de control, así como de avaliación e seguimento das probas e demais actuacións que se derivaren destas bases.
Para realizar estas funcións, poderanse utilizar ou empregar cantos medios estean a disposición tanto da Xerencia deste instituto como da citada comisión técnica da escola, para comprobar o cumprimento dos requisitos exixidos nesta resolución e nas restantes normas vixentes que resulten de aplicación.
Segunda.-A Xerencia do IGAEM e, por delegación súa, o Departamento de Xestión Económico-Administrativa, poderán requirir en todo momento os/as alumnos/as seleccionados/as, como actuacións encamiñadas á comprobación da veracidade dos datos aducidos, a presentación da documentación orixinal e complementaria que se considere necesaria, para acreditar mellor o exacto cumprimento das condicións exixidas para a bolsa de axuda recollida nesta convocatoria, agás aquela que, de acordo co artigo 35.f) da Lei 30/1992, do 26 de novembro, de réxime xurídico das administracións públicas e do procedemento administrativo común, xa se atope en poder da Administración actuante.
Neste mesmo sentido, a presentación da solicitude das bolsas polo/a alumno/a seleccionado/a levará consigo a autorización a este organismo para proceder á comprobación e conseguinte verificación destes datos ante os servizos tributarios correspondentes, e a recabar o certificado que emitirá a Axencia Estatal da Administración Tributaria.
Terceira.-Esta resolución entrará en vigor ao día seguinte da súa publicación no Diario Oficial de Galicia.
Santiago de Compostela, 24 de xaneiro de 2006.
Miguel A. Martín Fernández
Xerente do Instituto Galego das Artes Escénicas e Musicais
ANEXO
Formulario de inscrición
Sección de Especialización da Escola
de Altos Estudos Musicais de Galicia
(Probas de admisión da convocatoria ordinaria
para a promoción 2006/2008)
Apelidos:
Nome:
DNI/NIF ou pasaporte:
Data de nacemento:
Lugar:
Domicilio:
Cidade CP:
Teléfono:
Instrumento:
Obras que interpretará nas probas:
Necesita pianista:   SI   NON
No caso de acadar praza como activo, ¿solicita bolsa?
Documentación que se presenta -sinálese o que corresponda-:
Curriculum vitae (máximo quince liñas).
Certificado de estudos.
Diplomas de cursos realizados.
Unha fotografía tamaño carné.
Fotocopia do DNI/NIF ou pasaporte.
Repertorio de obras que interpretará nas audicións.
Xerente do Instituto Galego das Artes Escénicas e Musicais
Santiago de Compostela